Jakobo 3 | Beibele Inthaneteng | Phetolelo ya Lefase le Lefsa
3 Bana bešo, ga se ba bantši ba lena ba e swanetšego go ba barutiši,+ ka ge le tseba gore re tla amogela kahlolo e boima.+ 2 Gobane ka moka ga rena re kgopša* gantši.+ Ge e ba motho a sa kgopše ka lentšu,+ gona ke motho yo a phethagetšego,+ yo a kgonago go laola mmele wa gagwe ka moka bjalo ka ge eka ke ka ditomo. 3 Ge e ba re tsenya ditomo+ melomong ya dipere gore di re kwe,+ re laola le mmele wa tšona ka moka. 4 Bonang gaešita le dikepe, le ge e le tše dikgolo gakaakaa gomme di išwa ke diphefo tše matla, di sepedišwa ka lehuduo le lenyenyane+ kudu go di iša moo mosepediši a ratago go ya gona. 5 Ka gona, le leleme ke setho se senyenyane sa mmele, lega go le bjalo le ikgantšha kudu.+ Bonang gore go nyakega mollo o monyenyane bjang go tšhuma sethokgwa se segolo! 6 Ee, leleme ke mollo.+ Mo dithong ka moka tša mmele wa rena, leleme ke lona le tletšego bobe, gobane le phara mmele ka moka+ dipatso la tšhuma tsela ya motho ya bophelo gomme lona le tšhungwa ke Gehenna.* 7 Gobane mohuta o mongwe le o mongwe wa phoofolo ya naga, wa nonyana, wa segagabi le wa sebopiwa sa ka lewatleng o a thapišwa, le gona o ile wa thapišwa ke batho.+ 8 Eupša ga go motho le o tee yo a ka le thapišago leleme. Ke selo seo se sa laolegego se se gobatšago, le tletše mpholo o bolayago.+ 9 Ka lona re tumiša Jehofa,+ yena Tate,+ gomme ka lona re roga+ batho bao ba bopilwego “ka seswantšho sa Modimo.”+ 10 Molomong o tee go tšwa tšhegofatšo le thogako. Bana bešo, ga go a swanela gore dilo di direge ka tsela ye.+ 11 Na sediba+ se runya meetse a mabose le ao a galakago mothopong o swanago? 12 Bana bešo, na mogo o ka tšweletša mahlware goba morara wa tšweletša mago?+ Le gona meetse a letswai a ka se ke a tšweletša meetse a mabose. 13 Ke mang yo bohlale le yo a nago le tlhaologanyo gare ga lena? Anke ka boitshwaro bja gagwe bjo bobotse+ a bontšhe mediro yeo e dirwago ka boleta bjo bo tšweletšwago ke bohlale. 14 Eupša ge e ba le na le lehufa+ le le galakago le tshele+ dipelong tša lena, le se ke la ikgantšha+ gomme la aketša therešo.+ 15 Bjo ga se bohlale bjo bo theogago bo etšwa godimo,+ eupša ke bja lefase,+ bja bophoofolo le bja botemona.+ 16 Gobane moo go lego lehufa+ le tshele, go tla ba le tlhakatlhakano le selo se sengwe le se sengwe se sebe.+ 17 Eupša bohlale+ bjo bo tšwago godimo, sa pelepele bo sekile,+ gape bo na le khutšo,+ bo lekalekane,+ bo ikemišeditše go kwa, bo tletše kgaugelo le dienywa tše botse,+ ga bo kgetholle + e bile ga bo na boikaketši.+ 18 Godimo ga moo, peu+ ya seenywa sa toko+ e bjalwa maemong a khutšo+ gare ga bao ba dirago khutšo.+
^ Goba, “re dira diphošo.”